የኢሕአዴግ ጠቅላላ ጉባዔ በነሐሴ እንደሚካሄድ ተገለጸ
በመጋቢት ሊካሄድ ታቅዶ የነበረው የኢትዮጵያ ሕዝቦች አብዮታዊ ዴሞክራሲያዊ ግንባር (ኢሕአዴግ) ጠቅላላ ጉባዔ ለነሐሴ መተላለፉ ተገለጸ፡፡ የኢሕአዴግ ምክር ቤት ጽሕፈት ቤት ኃላፊና የደቡብ ኢትዮጵያ ሕዝቦች ዴሞክራሲያዊ ንቅናቄ (ደኢሕዴን) ሊቀመንበር አቶ ሽፈራው ሽጉጤ ይህንን የተናገሩት ዛሬ መጋቢት 19 ቀን 2010 ዓ.ም. በሰጡት ጋዜጣዊ መግለጫ ላይ ነው፡፡መጋቢት 18 ቀን የተካሄደውን የኢሕአዴግ ሊቀመንበር ምርጫና ቀጣዩን የድርጅቱን ጉባዔ አስመልክተው በሰጡት መግለጫ ላይ የሊቀመንበር ምርጫው ‹‹የድርጅቱን ሕግና ሥርዓትን ተከትሎ የተካሄደ ነበር፤›› ብለዋል፡፡ ከዚህም ጋር ተያይዞ የድርጅቱ ምክትል ሊቀመንበርና ምክትል ጠቅላይ ሚኒስትር አቶ ደመቀ መኮንን፣ ከምርጫ ተሳትፎ ራሳቸውን አግልለው ነበር የተባለው ተቀባይነት የለውም ብለዋል፡፡ኃላፊው ቀጣይ የድርጅቱ ሊቀመንበር በመሆን የተመረጡት ዓብይ አህመድ (ዶ/ር) በፓርላማው አሠራር መሠረት ቀርበው የአገሪቱ ጠቅላይ ሚኒስትር ሆነው ቃለ መሐላ እንደሚፈጽሙ ገልጸዋል፡፡